U-I-148/94
Natisni
Opravilna št.:
U-I-148/94
Datum odločitve:
16. 3. 1995
Objavljeno:
OdlUS IV, 29
ECLI:
ECLI:SI:USRS:1995:U.I.148.94
Akt:
Odlok Občinske skupščine Ajdovščina o oskrbi s pitno vodo (Uradno glasilo skupščin občin Ajdovščina, Nova Gorica in Tolmin, št. 4/94)
Izrek:
Pobuda za oceno ustavnosti in zakonitosti Odloka o oskrbi s pitno vodo Skupščine občine Ajdovščina se zavrže.
Evidenčni stavek:
Določbe odloka občinske skupščine, s katerimi občina določi upravljalca z njenimi vodooskrbnimi objekti in napravami in mu naloži opravljanje oskrbe z vodo, ter določbe, s katerimi doslejšnjemu upravljalcu teh objektov in naprav naloži le-te izročiti, so posamičen akt.
Komunalno podjetje, ki ni več izvajalec dejavnosti vodooskrbe v občini, nima pravnega interesa za vložitev pobude za oceno ustavnosti in zakonitosti tistih določb občinskega odloka o oskrbi s pitno vodo, ki imajo naravo splošnega akta.
Geslo:
Neizkazan pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Nepristojnost Ustavnega sodišča za oceno občinskega odloka o določitvi upravljalca z vodooskrbnimi objekti in napravami kot posamičnega akta.
Pravna podlaga:
Zakon o Ustavnem sodišču (ZUstS), 1. odst. 22., 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Javno podjetje Goriški vodovodi p.o., Nova Gorica
Datum vloge:
11. 7. 1994
Vrsta odločitve:
sklep
Vrsta rešitve:
zavrženje
Dokument:
US17355
Dokument v PDF obliki:
U-I-148-94.pdf
118 KB
Prenesite datoteko
U-I-148/94
16.3.1995
S K L E P
Ustavno sodišče je v postopku za preizkus pobude javnega podjetja Goriški vodovodi p.o., Nova Gorica, ki ga zastopa Emil Mozetič, odvetnik v Novi Gorici, na seji dne 16.3.1995
s k l e n i l o:
Pobuda za oceno ustavnosti in zakonitosti Odloka o oskrbi s pitno vodo Skupščine Občine Ajdovščina (Uradno glasilo skupščin občin Ajdovščina, Nova Gorica in Tolmin št. 4/94) se zavrže.
O b r a z l o ž i t e v
Pobudnik je 11.7.1994 vložil pobudo za začetek postopka za oceno ustavnosti in zakonitosti navedenega odloka, ki je začel veljati 5.6.1994 (poslej: Odlok).
Pobudnik očita Odloku, da nasprotuje Zakonu o varstvu okolja (Uradni list RS, št. 32/93), po katerega 17. členu je voda lastnina republike, ta pa lahko podeli koncesijo na njej; dalje, da nasprotuje Zakonu o gospodarskih javnih službah (Uradni list RS, št. 32/93), ki v 3. členu nalaga, da mora biti izvajanje gospodarskih javnih služb predpisano v okviru funkcionalnih in prostorsko zaokroženih oskrbovalnih sistemov, Odlok pa po pobudnikovem mnenju oskrbe s pitno vodo ne ureja tako, ker ne upošteva primerno dejstva, da se iz izvira na območju Občine Ajdovščina deloma oskrbuje tudi Občina Nova Gorica; poleg tega da je Odlok v nekaterih delih pavšalen in premalo določen, pa tudi preuranjen da je, ker pristojno ministrstvo še ni izdalo standardov za opravljanje gospodarskih javnih služb. Zato naj Ustavno sodišče Odlok v celoti razveljavi. Pobudnik utemeljuje svoj pravni interes s tem, da je sam "lastnik oziroma imetnik pravice uporabe" objektov in naprav, ki jih je Skupščina Občine Ajdovščina z Odlokom "proglasila kot naprave in objekte Komunalnega in stanovanjskega podjetja Občine Ajdovščina"; Odlok torej posega v njegove pravice - zlasti na infrastrukturi in pravico črpanja vode iz izvira, ki je na območju Ajdovščine, ter v njegove pravne interese - zlasti glede izpolnjevanja obveznosti do uporabnikov.
Nasprotna udeleženka pobudnikove očitke zavrača, sklicujoč se na svoje pristojnosti po drugem odstavku 3. člena in 7. členu Zakona o gospodarskih javnih službah ter na njegove določbe o lastninjenju. Zatrjuje, da v primeru gospodarskega izkoriščanja vode iz izvira Hubelj ne gre za funkcionalno in prostorsko zaokrožen sistem, saj le en krak Hubeljskega vodovoda enosmerno dovaja vodo tudi na območju sosednje občine. Oporeka, da bi imel pobudnik pravni interes, saj ni več upravljalec objektov in naprav za oskrbo Občine Ajdovščina s pitno vodo.
Izpodbijani odlok med drugim določa, da opravlja javno službo oskrbe s pitno vodo iz javnih vodovodov, ki so v lasti občine Ajdovščina, javno komunalno stanovanjsko podjetje, katerega ustanoviteljica je občina Ajdovščina (2. člen Odloka); razveljavlja Odlok o upravljanju in vzdrževanju javnih vodopreskrbnih naprav v občini Ajdovščina z dne 25.7.1968, po katerem je s temi napravami upravljal kot s svojimi osnovnimi sredstvi pobudnik (39. člen Odloka), in mu (v 34. členu) nalaga, da jih v 15-ih dneh preda novemu upravljalcu, skupaj s pripadajočo informacijsko bazo. V tem delu je izpodbijani odlok posamičen akt, nanaša se le na omenjeni organizaciji, in Ustavno sodišče ni pristojno preizkušati ustavnosti in zakonitosti teh določb.
Ker pa pobudnik ni (več) upravljalec objektov in naprav za oskrbo s pitno vodo v občini Ajdovščina in ni več zadolžen za to oskrbo v omenjeni občini, tudi ne more imeti pravnega interesa glede drugih izpodbijanih vsebin Odloka, v katerih gre bodi za razmerje med republiko (kot lastnico vode, pristojno tudi za predpisovanje standardov) in občino, bodi za razmerja med to občino in občino Nova Gorica ali pa za razmerja med upravljalcem in uporabniki oziroma za druga vprašanja urejanja te javne službe v občini Ajdovščina.
Ker torej za del določb izpodbijanega odloka ni izpolnjen procesni pogoj iz prvega odstavka 22. člena Zakona o Ustavnem sodišču Slovenije (Uradni list RS, št. 15/94), to je, ne gre za predpis, v ostalem pa ne pogoj iz 24. člena istega zakona, to je, ni podan pravni interes pobudnika, je bilo treba pobudo zavreči.
Ustavno sodišče je ta sklep sprejelo na podlagi 25. člena ZUstS v sestavi: predsednik dr. Tone Jerovšek in člani dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen. dr. Lojze Ude in dr. Boštjan M. Zupančič. Sklep je bil sprejet s sedmimi glasovi proti dvema. Proti sta glasovala sodnika Krivic in Ude.
P r e d s e d n i k
dr. Tone Jerovšek